text: FC Fredericia har fundet Ove Pedersens afløser
  10 december 2015 kl. 12.35
  Jesper Sørensen er netop blevet ansat som ny cheftræner i FC Fredericia. Aftalen gælder til 2018. 
  Ikke engang en måned skulle der gå, fra Ove Pedersen blev købt fri af Superligaklubben Hobro IK til FC Fredericia torsdag ansatte den tidligere Silkeborg IF-træner Jesper Sørensen som ny cheftræner. Det oplyser klubben torsdag i en pressemeddelelse.
  - Vi havde allerede Jesper i kikkerten i sommer, men nu er det lykkedes at lande ham. Jesper har været vores førsteprioritet, siden vi sagde farvel til Ove, og vi er helt sikre på, at vi har fundet den rette mand til at føre FC Fredericia videre, siger direktøren i FC Fredericia, Stig Pedersen, i pressemeddelelsen.
  Og Jesper Sørensen er naturligvis også glad for den nye aftale.
  - Jeg er rigtig glad for at være kommet til FC Fredericia. Både klubben og jeg har i sinde at rykke os, og FC Fredericia er en klub, som ikke bare tilbyder rigtig gode muligheder for at kunne udvikle den enkelte spiller, men også mulighederne for at kunne udvikle hele holdet, siger Jesper Sørensen
  Den nye FC Fredericia-cheftræner kommer senest fra et assistenttræner job i Superligaklubben AGF.
  42-årige Jesper Sørensen starter officielt i FC Fredericia 1. januar 2016, og parterne har papir på hinanden frem til 30. juni 2018.
  